Mens Rasmus Jarlov indtil i fredags dansede rundt i op til tre timer om dagen og fik sved på panden af at lære nye trin i træningslokalet til Vild Med Dans, tikkede penge fra Københavns Kommune ind på kontoen.

Den konservative politiker får nemlig 17.904 kroner per måned i tre måneder for at have lovligt forfald, også kaldet orlov, fra Borgerrepræsentationen i Københavns Kommune.

Samlet set bliver det til 53.714 kroner for ikke at passe sit arbejde som medlem af Borgerrepræsentationen. Penge han er forpligtet til at modtage ifølge Vederlagsbekendtgørelsen.

Det er et problem mener Henning Jørgensen, der er professor i offentlig forvaltning.

»Dobbeltbetaling er der grund til at tage alvorligt. Man kan ikke få løn for et arbejde, man ikke udfører. Det burde man politisk sætte en stopper for,« siger Henning Jørgensen.

Ifølge professoren fra Aalborg Universitet er det et kendt problem, at man ikke kan passe begge poster loyalt, da det kræver for meget tidsmæssigt.

Der er dog forskel på partiernes holdning til dobbeltmandatet. Det er primært partierne fra blå blok, der tillader, at politikerne sidder på poster i eksempelvis en kommune og i Folketinget. Hos rød blok tillader de som udgangspunkt ikke, at man har dobbeltmandat, skriver DR.

Foto: Rasmus Jarlovs Facebookprofil Vis mere Foto: Rasmus Jarlovs Facebookprofil

Den 10. august meldte de konservatives politiker ud, at han stoppede sit arbejde i Borgerrepræsentationen i Københavns Kommune, fordi han havde for meget at se til med arbejdet i Folketinget. Derfor fik han orlov.

»Vi har så travlt i vores folketingsgruppe. Det er vigtigt, at jeg har tid til at gøre det ordentligt, og derfor vælger jeg at stoppe,« sagde Rasmus Jarlov til Altinget.

Dagen efter fortalte politikeren på sin Facebookprofil, at han skulle være med i det populære tv-program Vild Med Dans.

Dermed har Rasmus Jarlov modtaget penge fra Københavns Kommune på sin orlov på grund af arbejdspresset i folketinget samtidig med, at han havde tid til at træne op til Vild Med Dans.

Rasmus Jarlov skriver i en sms til BT, at han er stoppet i Borgerrepræsentationen, fordi han ikke vil have et dobbeltmandat. Samtidig afviser han, at det har noget at gøre med de seks ugers træning om aftenen i Vild med dans.

OBS. Artiklen er redigeret 12:45. BT har slettet sætningen 'Dermed har Rasmus Jarlov modtaget penge for at passe træningen med sin dansepartner i stedet for at passe den politiske post som borgerrepræsentant', da den konservative politiker ret beset ikke har modtaget penge for at passe træningen i Vild Med Dans.